
JULEMINDER OG SAMMENHOLD


Barndomsminder ej forsvinder … tænkte Astrid, da hun lagde telefonrøret på. Hun havde netop aftalt med sin bror, hvornår hun og børnene skulle komme til juletræspyntningen den 21. december. Den begivenhed var blevet en tradition for hende og hendes bror Ejner. Selve juleaften holdt de to søskende hver for sig med de respektive svigerforældre på skift. For de to sammensvejsede søskende blev juletræspynteaftenen, enten hos den ene eller den anden, en lille ’juleaften på forskud’. Det var ikke altid, at den anden ægtefælle var med, men altid børnene.


Langsomt var denne tradition opstået ud af minderne om deres egen barndoms jul og den julepynteaften, som DE havde holdt nogle dage før den store aften.


Når Astrid tænkte tilbage på de mange gange, de havde pyntet træet, kom minderne frem. Alle aftenerne blev blandet sammen, også aftenerne den 23. og 24. december. Kun de enkelte oplevelser blev husket. Både Astrid og Ejner fortalte deres egne børn om disse episoder, mens de sammen pyntede årets træ. Og børnene hørte det samme om og om igen.


”Far, fortæl om dengang, bedstemor væltede juletræet!”


Joh, det var deres farmor, som nu var død, der i et anfald af nysgerrighed om formiddagen den 24. i al hemmelighed havde lagt sig ned på knæ og rakt ind under det pyntede juletræ for at føle på en pakke, som hun var overbevist om var til hende. Desværre var det ikke så let at få fat på pakken, så hun skubbede sig længere ind under de nederste grene. Men bedstemor havde glemt, at hun ikke længere var den tynde langlemmede pige, som hun havde været engang, så træet fik overbalance og væltede. Ja, med den særlige lyd, det giver, når et pyntet juletræ går i gulvet.


Det sagde ikke bang, da det ramte gulvet, nærmere puff-rasle og klir-klir. Ingen i huset kunne undgå at høre det. Familiemedlemmerne kom farende og råbte med bestyrtelse og bebrejdelse: ”Bedstemor!”


Og bedstemor kunne ikke løbe fra, at det var hendes skyld, at træet var væltet. Hun sad midt i ødelæggelsen og måtte oven i købet have en hjælpende hånd for at komme op fra gulvet.


Astrid huskede stadig, at der ved den lejlighed var gået nogle glaskugler i stykker, nogle særprægede kugler, som hun havde været meget glad for. Der havde oprindelig været seks kugler i en æske. De tre af dem havde overlevet den aften, men i dag var der kun én tilbage – det var en gul glaskugle med et egern på en grankvist.


Ejner havde været meget ked af, at nogle skrøbelige glastrompeter også var gået til. Men pludselig en dag var de i handelen igen. Astrid havde den jul, da Ejner var 20, foræret ham en æske med glastrompeter. Han havde været lykkelig som et barn for æsken med de små farvestrålende musikinstrumenter og havde truttet i dem.


Årets juletræspynteaften oprandt … de udvalgte familiemedlemmer var godt i gang med de traditionsbundne opgaver. Ejner og hans kone Annebeth havde stillet et bord op i hjørnet af deres julestue. Her kunne man reparere pynten og lave nyt. I kurve og fade stod godter og småkager, og der var sodavand, kaffe og te.


Ejner og Astrid stod og så på børnene, der ivrigt løb frem og tilbage og rakte op og ned. Ejner havde to børn, den seksårige Malene og den otteårige Jan. Astrids børn hed Minna og Jacob. De var tre og fem år. Det var, som om historien gentog sig. Gad vide, om de også senere i livet ville holde sammen på samme måde, tænkte Astrid.


Kort efter var det Annebeth og Astrid, der stod og så på børnene. Om lidt skulle de nok i sving og hjælpe de mindste, men lige i øjeblikket gik det hele efter en snor. Minna pakkede en hjerteguirlande rundt om sig selv. Jan og Malene var ved at lave kurve og kræmmerhuse. Jacob hængte op.


”Nej, Jacob,” sagde Malene, ”du skal hænge dem forskellige steder.” – ”Nå,” sagde Jacob til Malenes ordre. Så tog han en guirlande og holdt den op.


”Den er der nok ikke plads til på træet,” smilede Ejner. Hans kone kom til hjælp: ”Måske kan den hænge på væggen?” Pludselig greb Jan fat i guirlanden og løb afsted med den. ”Den flyver, far!” råbte han. Da Jacob stadig holdt fast i den anden ende, gik guirlanden midt over, og Jan endte ude i køkkenet med en halv guirlande.


”Osse mig!” råbte Jacob og løb bagefter med den anden halvdel, mens Jan kom susende tilbage til stuen med sin del.


”Rolig nu … ” sagde Annebeth. ”Pas på, at I ikke vælter træet, som bedstemor gjorde!” – og så måtte hun genopfriske den gamle uopslidelige historie.


Bagefter sagde Malene: ”Fortæl noget mere … ”


”Jeg er egentlig ikke så god til at fortælle,” sagde Annebeth.


”Jamen, kan du slet ikke huske NOGET?”


”Jo, selvfølgelig! Jeg fortæller noget, når jeg kommer i tanker om det.”


I sit stille sind tænkte Annebeth, at hendes barndoms juler altid var endt i skænderi og smækken med dørene, indtil hendes forældre til sidst havde forladt hinanden. Hun havde valgt at bo hos faderen, den fredeligste af de to. Dér voksede hun op og fik snart en voksens ansvar. Og dog … når hun tænkte på sin far, blev hun varm om hjertet. Han var en dag først i december, ikke længe efter at de var blevet alene, kommet hjem med en plastpose, op af hvilken han fremdrog en pakke ler og nogle røde lys. Og han havde haft et par grangrene med.


”Du har jo altid været så god til at lave dekorationer,” havde han sagt.


Hun var faldet ham om halsen. Tak, kære far! Han havde ikke rigtigt været klar over, hvordan man bar sig ad med at skabe en god jul. Hvad han ikke vidste, var, at julen i det øjeblik var trådt over tærsklen i deres hjem. Annebeth havde lavet juledekorationer, de havde klippet og klistret og bagt småkager. De havde hygget sig.


”En krone for dine tanker,” sagde Ejner.


”Åh, ja!” Annebeth smilede. ”Jeg tænkte på morfar … på, når vi holdt jul. Ganske vist brændte småkagerne på, men en god jul blev det alligevel.”


”MIN mor brændte en gang al risengrøden på,” sagde Ejner.


”Hun begravede grøden ude i haven og fortalte det først om aftenen.”


”Det kan jeg godt huske,” smilede Astrid.


”Jamen, hvad fik I så?” kom det fra Annebeth.


”Minutrisengrød!”


”Kan du huske, da vi skulle strikke julegaver, Ejner?” Astrid kom pludselig til at grine.


”Strikke! Kan far strikke?” Det var Jan, der forundret så på sin far.


”Nej, det kan han ikke,” kom det fra Astrid. ”Men han var dengang ved at lære det.”


”Hvorfor det?”


”Det ved jeg ikke,” sagde Ejner. ”Jo, jeg troede, at det var let, og så ville jeg strikke julegaver til hele familien. I skolen fik vi lov til at prøve det med små nisser.”


”Din far var så langsom til at strikke nisserne, at han fik strikketøjet med hjem, så han kunne nå at blive færdig med dem inden jul. Men det nyttede ikke noget.” Astrid morede sig stadig. ”Han strikkede så stramt, at det knirkede, og så svedte han, så det blev helt filtret.”


Børnene lo.


”Det var ikke sødt sagt,” sagde Ejner.


”Til sidst opgav han at få strikket nisser. Hans værk blev nærmest til en rød sløjfe, som vores hund Bella fik på. Og den var skam ganske flot!” tilføjede Astrid trøstende.


”Astrid, du gik til gymnastik dengang, og alle pigerne skulle have benvarmere. Man kunne simpelthen ikke gøre gymnastik uden benvarmere. Du ville strikke benvarmere til Bella.”


”Åh, nej! Nu ikke den historie igen!” sagde Astrid.


”Du strikkede fire røde rør, som Bella fik i julegave. Kan du slet ikke huske det, Astrid? Bella kunne slet ikke få dem på, ud over poterne, så stramme var de.”


”Hvad blev de så brugt til?” spurgte Annebeth.


”Brugt til?” Ejner så forvirret ud. ”Det ved jeg skam ikke. Jeg så dem aldrig siden. De forsvandt simpelthen den juleaften.”


”Hvad ville du have brugt dem til, Annebeth?” spurgte Astrid.


”Til en nissedukke. De kunne være blevet til arme og ben.”


”Lover I ikke at grine, hvis jeg fortæller jer noget?” Astrid så sig prøvende om.


”Okay!”


”Nå, ja. Jeg har dem altså endnu. De ligger i en skuffe. Kan du virkelig lave dem til en nissedukke, Annebeth?”


”Det ville jeg mene … ”


Lille Minna var faldet i søvn på sin mors skød, og de større børn var igen gået i gang med juletræet. Annebeth og Ejner rejste sig for at hjælpe til. – Hvor alting dog hænger sammen. I aften var endnu et juleminde kommet til. Annebeth ville lave en nissedukke af de røde rør.


Astrid så sig om i flokken. Hvor hun dog holdt af dem alle sammen. Hun følte sig meget lykkelig for sammenholdet i familien. Hvor var der meget godt ved julen!









LILLEBRORS JULEDEKORATION


Hos familien Bannersen lavede man altid juledekorationerne selv. Og ikke blot til eget forbrug, nej, der blev også til spejdernes julesalg og nogle ind til fars og mors arbejde og en til naboerne.


Det var nu mest moderen, der stod for det med dekorationerne. Det havde i mange år været hendes hobby, og hun samlede ind hele året. Når tiden var inde midt i november, stillede hun det hele frem på det lange bord i bryggerset, og den øvrige familie var velkommen til at lave deres egne. Og det var jo ikke til at modstå, når det hele var lige til at gå til.


Der lå også lys klar. Dem købte moderen også ind i løbet af hele året. Nogle havde sedler på med ’ikke røre’, for dem skulle moderen selv bruge til et eller andet formål.


Den sidste søndag i november – som også var den første søndag i advent det år – var hele familien ude at gå i skoven. Deres hus lå temmelig langt ude på landet og var velsignet med en skov tæt ved. Alle havde poser med, og folk skulle samle kogler, og hvis de ellers fandt noget spændende.


De var alle med. Faderen, Jens Otto, høj, tynd og med briller, de to lyse tvillinger Søren og Sine på fjorten år, netop konfirmerede i foråret, Lillebror på syv (som i virkeligheden hed Janus) og den lidt buttede mor Veronika. Og så deres elskede blanding af en hund, Valdemar, som levede op til Storm P.’s forklaring på meningen på livet (som han netop skrev efter en elsket hunds bortgang): Han var glad for livet – og det er vel meningen med det.


Valdemar var det brune lyn foran og det brune punktum bag ved familien, altid let at kende på sin uharmoniske kropsbygning, overskæg, lidt for lange ben og krøllet pels hen over bagdelen. Men på hans smukke gode øjne kunne man se, at der også havde været en engel et sted og bidraget til hans gener.


Familiemedlemmerne gik af sted i godt humør, solen skinnede, det var køligt uden at være rigtig koldt – kort sagt, det var en alle tiders fin dag til at gå tur i skoven … Med mellemrum standsede så den ene, så den anden og samlede noget op. Faderen fandt også nogle Karl Johan’er, som han kom i en pose for sig selv.


De kunne blive en fin svampestuvning til aften. Jens Otto elskede at lave mad, og hvor moderen samlede til dekorationer, samlede Jens Otto bær, svampe og urter.


”Hvor er Valde nu henne?” sagde Søren og kiggede sig omkring. ”Hej, Valde!” råbte han. Valde kom styrtende ud af et buskads med logrende hale. I munden havde han … ja, hvad var det egentlig? En plastpose var det vist, med noget i …


”Her!” råbte Jens Otto. ”Sit! Aflever!”


Nødtvungent afleverede Valdemar posen, som indeholdt noget herligt guf, en ældre madpakke så det ud til, noget sammenklappet med pølse, hvor Valdemar desværre ikke havde kunnet få pølsen ud af posen, selv om han havde gjort ihærdige forsøg.


”Åh, lad ham få det! Hvis det ikke er alt for ulækkert,” sagde Veronika.


”Det er det faktisk ikke,” sagde Jens Otto. ”Lige meget hvor gammelt det er, så har det holdt sig godt i kulden herude.”


Fryd, fryd! Valdemar fik sit brød med pølse.


”Hvor har du fundet det, Valde?” spurgte Sine. ”Vis os det!”


Alle tre børn løb nu i den retning, som Valdemar var kommet fra. Forældrene sindigt bagefter. For dem kunne den ene vej være lige så god som den anden på en finde-tur som denne.


”Næh! Kom og se!” råbte børnene lidt efter.


Jens Otto og Veronika nåede også derhen.


”Hvad er der dog sket her?” sagde Veronika og så sig forundret omkring.


De kiggede alle. Lillebror bøjede sig og samlede noget op fra jorden og puttede det i lommen.


De var kommet til et sted, hvor to smalle skovveje, dårligt nok andet end et par hjulspor, mødtes i et trekant-kryds, og overalt på et mindre område lå der papkasser, små metalting, der glimtede i græsset og hvide og gule flamenco-chips. Henne bag en busk stod der en uåbnet papkasse, og da de så nærmere på den, opdagede de, at der faktisk var et fjernsyn inden i.


”Uha!” udbrød Jens Otto. ”Der er vist nogen, der har lavet et bræk her!”


”Vel ikke lige her,” sagde Veronika.


”Nej, selvfølgelig ikke. Men de er så kørt her ud og har fordelt tyvekosterne.”


”Og så har de tabt alt det der,” sagde Sine og pegede.


De glimtende små metalting i græsset var masser af blanke skruer og beslag i alle mulige størrelser. Lillebror og Søren var begyndt at samle nogen af dem op i deres poser.


”Ja, hvis de har været her om natten. Og så har de glemt et fjernsyn,” sagde Veronika.


”Her er en lygte,” oplyste Lillebror og holdt en stavlygte op, som han havde fundet.


”Ikke røre den!” råbte faderen. ”Tænk, hvis der er fingeraftryk på!”


Lillebror slap lygten, som havde den været glødende, og den faldt ned i græsset på nogle beslag, så det sagde en lille metallisk lyd.


”Skal vi ikke ringe til politiet,” sagde Veronika.


*


Om aftenen var familien samlet omkring svampestuvningen med koteletter og kartofler. En begivenhedsrig dag havde det været. De havde kontaktet politiet fra deres mobiltelefon ude i skoven, og politiet var kommet, havde afmærket området, havde optaget rapport og havde taget det efterladte fjernsyn og lygten med sig. Familien Bannersen havde lovet at være til disposition, hvis der skulle blive brug for det.


Det var så spændende, så spændende. Dekorationer havde de ikke fået lavet nogen af, det var de alt for urolige til.


”Vent nu ikke for meget, børn,” sagde faderen. ”Det er slet ikke altid, at tyvene bliver fanget. Det kan være, at vi aldrig får mere at vide om det.”


”Det var mig, der fandt lygten,” sagde Lillebror med munden fuld af mad.


”Tyg af munden, før du taler,” sagde moderen automatisk.


”Det var Valde, der fandt det allerførst!” sagde Sine og aede Valdemar, der sad tæt op af hende og så hende dybt i øjnene. Hvis man ikke vidste bedre, kunne man godt tro, at han tiggede.


Det første lys var tændt i adventskransen, og familien prøvede at falde lidt til ro. Men det var svært. Det var også svært at falde til ro senere, da de alle lå i deres senge, og det gjaldt både store og små.


”Jenser!” (Det var moderens kælenavn til Jens Otto … ) ”Jeg synes, at det er meget utrygt at vide, at de har været så tæt på os!”


”Ja, såmænd, Nikka-pige. (Det var hans kælenavn til hende … )


”Vi kan kun håbe på, at de bliver taget. Og vi har ikke noget, der er værd at stjæle for sådan nogle professionelle nogle som dem. Hvis de går efter tyve fjernsyn på én gang, så gider de ikke bryde ind her efter vores gamle apparat.”


”Nej, det har du sikkert ret i.”


Jens Ottos ord havde faktisk beroliget Veronika, og snart sov alle alligevel efter den begivenhedsrige dag, selv om ingen af dem havde troet, at de kunne falde i søvn.


Næste dag gik Veronika i gang med dekorationerne, og da børnene kom fra skole, lavede de også nogle. De store fik lov til at få lys i deres, men det måtte Lillebror ikke. Ikke den, der skulle stå på hans værelse. Det var han ked af. Men moderen var ubøjelig på det punkt.


Sine trøstede ham. ”Du kan da bare sætte figurer i eller sådan, så bliver det også flot! Se, jeg laver sådan én til mig selv også!”


Det ville Søren også være med til, og alle tre lavede de nu hver sin dekoration, hvor der sad legetøjsfigurer midt i grangrenene sammen med små julenisser, og hvad de ellers kunne finde.


Søren lavede et kastaniedyr og satte i sin.


Lillebror fandt sine sørøverfigurer frem og deres skattekiste.


”Det ser også meget juleagtigt ud,” drillede Søren.


”Ja, ikke?” Lillebror var stolt og opfattede ikke, at storebroderen drillede ham.


Veronika syntes, at børnenes frembringelser var flotte og kreative. Det syntes Jens Otto også, da han kom hjem.


Nu kom dekorationerne op på de respektive børns værelser. Da Lillebror skulle i seng og tog tøjet af, mærkede han noget hårdt i sin bukselomme. Åh, det var jo de nøgler, som han havde samlet op ude i skoven … Dem havde han helt glemt. Og så var de endda så flotte! Ja, ikke selve nøglerne, men det flotte nøglevedhæng med et billede af en giraf – og når man vippede med den, bøjede giraffen sig ned og drak. Og en lille tynd lygte sad også i ringen. Den tændte fint og sendte en blyantstynd lysstråle rundt i rummet.


Lillebror beundrede sit fund. Til sidst lagde han nøglebundtet op i sørøverskattekisten i juledekorationen. Det kunne ikke rigtigt være der, kisten var lidt for lille, men Lillebror lod den bare stå med åbent låg. Det så også flot ud. Tilfreds kravlede han i seng. Nu havde han en skat i skattekisten.


*


Næste morgen var Veronika inde for at vække Lillebror. I dag skulle de alle afsted, også moderen, som arbejdede på deltid, og Lillebror måtte derfor en tur hen i SFO’en, før han skulle møde i skole klokken otte.


Veronika kyssede Lillebror på panden og mumlede: ”Så skal du op, skat!”


Hun lod blikket glide rundt i hans værelse. En sjov dekoration, han havde fået lavet.


Lillebror satte sig op i sengen og var næsten vågen nu. Veronika gik nærmere hen til dekorationen. Hvad var det dog, Lillebror havde pyntet med? Det lignede nøgler. Det VAR nøgler.


”Hvad er det for nogle nøgler, du har lagt i din dekoration, Janus?” spurgte hun.


”Synes du ikke, de er flotte? Har du set giraffen?”


”Jamen, HVIS nøgler er det? Det er ikke nogen, jeg kender.” Veronika lirkede forsigtigt ved nøglerne.


”Jeg har fundet dem. Ude i skoven.”


”Der ude, hvor vi fandt det andet?”


”Ja.”


”Jamen, hvorfor sagde du det ikke i går? Dem vil politiet sikkert være meget interesseret i!”


”Det ved jeg ikke.”


”Havde du glemt det?”


”Ja.”


”Lillebror!” Veronika gik hen og gav sin søn en krammer. ”Du forstår godt, at du ikke kan beholde dem, ikke? Også selv om giraffen er flot.”


”Se den lille lygte, mor!”


”Ja, jeg kan godt se, at de passer fint i skattekisten. Men vi må ringe til politiet med det samme.”


Lillebror overgav sig med beklagelser. Moderen gik ud, og ganske kort efter kom faderen ind. Han medbragte en plastpose. Uden at røre ved nøglerne med fingrene tog han dem op af skattekisten med posen. Bag ham var tvillingerne ved at vælte ham og sig selv af nysgerrighed.


”Det er, så jeg ikke sætter fingeraftryk,” meddelte faderen med betydningsfuld stemme.


Åh! Familien var passende imponeret. Lillebror syntes, at faderen solede sig for meget i hans nøgler og råbte: ”Det var mig, der fandt dem!”


”Ja, ja, det ved vi godt,” sagde Søren.


”Og du er meget dygtig,” sagde Sine.


”Ja, det er jeg,” sagde Lillebror. Nu igen tilfreds.


Men så var sensationernes tid også forbi. Politiet kom ikke forbi en gang til. De aftalte i telefon med faderen, at denne kørte omkring stationen og afleverede nøglerne på vej til sit arbejde. Og så måtte de alle på vej til de sædvanlige dagligdags ting.


Om aftenen kunne faderen så sige så meget, at politiet havde lovet at fortælle dem, hvis der skete nyt i sagen, og i så fald om nøglerne havde været et vigtigt spor.


Det var stadig væk spændende.


Men de skulle komme til at tænde det andet lys i adventskransen, før der kom livstegn fra politiet – og da det kom, var det i form af et brev.


Man havde arresteret tre personer, som alle havde tilstået. Det var foregået sådan, at der først var fundet fingeraftryk på den lille lygte i nøglebundtet – og det på trods af, at Lillebror og moderen også havde rørt ved den. Disse fingeraftryk gik igen som partier på de forskellige nøgler, og de pegede på en person, som var i politiets register i forvejen. Man indrykkede så en annonce, om at der var fundet nogle nøgler og en beskrivelse af dem, og hvis ejermanden ville give en dusør i findeløn, så kunne han ringe på det og det telefonnummer og aftale et mødested.


En mand havde så ringet og svaret på annoncen. Han mente nok, at det lød som hans nøgler. Der blev aftalt et mødested, et cafeteria, og der var manden blevet pågrebet.


Da han blev klar over, hvor nøglerne var blevet fundet, indså han, at spillet var tabt. Han angav uden videre sine to medskyldige, for alene ville han ikke tage skraldet. Man fandt deres lager af TV-apparater, B&O-anlæg og computere. De var kørt ud i skoven den nat for at handle med en kunde og aflevere nogle apparater. Der var sådan set ikke gået noget galt, andet end at de havde tabt noget isenkram, som de også havde stjålet, og talt fjernsynsapparaterne forkert i mørket, så de bagefter havde måttet give ’kunden’ et andet.


De havde været omkring stedet i skoven allerede mandag, men ikke fundet det manglende TV – og da der desuden var rester af noget, der kunne have været afmærkning, og det så ud, som om mange mennesker havde trampet rundt derude, var de blevet enige om at droppe dette mødested fremover.


Da annoncen om nøglerne var kommet i avisen, havde ejermanden ikke tænkt på, at han kunne have tabt dem ude i skoven. Han havde ikke savnet dem før tirsdag, fordi han ikke havde sovet hjemme.


Brevet blev læst om og om igen hos familien Bannersen. Der kunne ikke være nogen tvivl om, at det var Lillebrors nøglefund, der havde løst sagen – og han kroede sig da også. Resten af hans familie fik det fortalt, i skolen gik det rundt, på forældrenes arbejde og hos naboerne.


Lillebrors mormor kom tidligt omkring en dag kort efter og hentede Lillebror i SFO’en. Hun havde en halvtredser med til ham som dusør og nogle chokoladeguldpenge, så han kunne få sig en ny skat i skattekisten i juledekorationen.


”Det var en god idé, at du lagde dem i din dekoration,” sagde hun. ”Ellers er det ikke godt at vide, hvornår du var kommet i tanker om de nøgler!”


”Neej … ” Lillebror gav hende ikke helt ret. ”Jeg fandt dem jo i min lomme om aftenen.”


”Så var det alligevel godt, at du lagde dem i skattekisten i stedet for et andet sted, hvor du så ville have glemt dem, ikke?”


”Jo, mormor.”


”Men ved du hvad? Nu har jeg også fået lyst til at lave en juledekoration. Har du lyst til at hjælpe mig?”


Det ville Lillebror gerne. Han vidste, at de hjertens gerne måtte bruge af tingene i bryggerset, og han kunne godt forstå, at mormor gerne ville have ham til at hjælpe. Han var jo så god til det.


Valdemar fulgte med. Han ville også hjælpe, og han vidste også, at han var god. Var det ikke ham, der havde fundet stedet ude i skoven allerførst? Han lagde sig ned i en bunke grangrene og fandt en kogle at tygge på, mens Lillebror og mormor fordybede sig i sløjfer og guld- og sølvspray. Julefreden listede stille ind og dalede ned over dem …









PER I SKOVEN


Per stod ved skellet, som han havde gjort utallige gange før, og så på det, der engang havde været hans gård. For sit indre øje så han gården, som den engang havde været, men han så også det, som der var nu, et typisk svensk falu-rødt træhus med en del tilbygninger og et ’Til Salg’-skilt foran. Huset lå ikke langt fra en temmelig stor sø med gode fiskemuligheder. Det var også nævnt i sommerhusets salgsopstilling. Rundt om huset susede det i fyrreskoven. Men lige omkring huset var der en stor fri plads, hvor der kun voksede græs og blomster. Smukt, tænkte Per. Lige så smukt, som det altid har været.


Solen skinnede på denne dejlige forårsdag. Den skinnede tværs igennem Per, som han stod der i sit gammeldags bondetøj fra sidst i 1600-tallet. Han havde været død nu i mange år. Som nisserne, som boede i skoven tæt ved huset, forklarede det, så var der med menneskene så meget mærkeligt. Nogle døde, og man så dem aldrig mere. Andre døde også, men blev ved med at gå rundt på de steder, hvor de havde levet. Spøgelser, kaldte man dem. De gjorde ikke noget. De var der bare. Per var sådan et spøgelse. De små nissebørn kiggede med kuglerunde øjne på nissefar og spurgte: ”Men hvordan, hvordan …? ”


”I skal ikke spørge så meget. Der er ingen, der ved det. Nogle gange, tror jeg nok, har sådan et spøgelse et stort savn og venter på nogen. Eller de mangler at få et eller andet gjort, som var meget vigtigt for dem. Men I kan nok forstå, at et spøgelse ikke kan få gjort det, som han ville i levende live. Eller hvis han venter på nogen, så kan han vente til evig tid, for den, som han måske venter på, er selvfølgelig også død … Kan I forstå det?“


”Nej,” sagde de små nissebørn. Nissefar lod emnet falde med: ”I hvert fald er Per her og går rundt på den jord, som engang var hans.”


Hos ejendomsmægler Blomquist sad han selv og kiggede på ’bestanden’ af sommerhuse, som de havde til salg dette forår. Hans sekretær fru Linne beskæftigede sig ved computeren.


Der var ikke så meget at lave i dag, sæsonen var ikke rigtig begyndt. Blomquist havde også helårshuse til salg, men om det var helårshuse eller sommerhuse, køberne ventede på det helt rigtige forårsvejr, hvor de ville køre ud og se på huse.


Blomquist standsede ved sommerhuset på Pers gamle grund ved den store sø.


”Gud ved, om vi nogensinde får det solgt. Jeg synes ikke, at vi kan gå mere ned i pris. Men rygtet om, at det spøger, løber hele tiden i forvejen.”


”Selv om vi ved, at spøgelser ikke eksisterer,” sagde fru Linne loyalt. Inderst inde var hun ved at komme i tvivl, om der virkelig skulle være noget om snakken ude på Pers grund.


Pers gamle gård havde heddet ’Pers Gård’. Efter Pers død i 1690 havde der ingen været til at overtage den. Det var en fattig gård, havde kun lige givet til udkommet. Den stod så tom i mange år og forfaldt. Til sidst blev den revet ned. Kommunen havde overtaget jorden. Men først sidst i 1900-tallet blev der bygget et nyt hus på grunden. Et sommerhus. Man håbede på, at der måske ville komme nogle danskere og købe huset. Mange danskere købte sommerhus i Sverige. Det lå en halv dags kørsel fra Helsingborg. Men indtil nu havde de købere, som havde set på huset, ikke slået til. ’Pers Hus’, som sommerhuset også var kommet til at hedde i daglig tale, var stadig uden ejer.


Per tænkte naturligvis ikke sådan. Huset havde en ejer, og det var ham. Pers hus var hans hus, som det altid havde været. Det ventede på sin ejermand, og det var Pers søn.


Per havde en trist historie. I sin tid havde han haft en dejlig kone. Han elskede hende over alt på jorden, og hun ham, selv om han var en fattig bonde. Hun blev gravid og fødte ham en dejlig dreng. De næste år blev lyse. Det var de bedste år i Pers liv.


Men så skete det forfærdelige og uforklarlige. Hans kone og dreng forsvandt. Per fandt aldrig ud af, hvad der skete. En dag var hun og sønnen bare væk.


Hvad der skete den dag, hvor hun forsvandt, var også utroligt. Så utroligt, at en sådan tanke ikke engang strejfede Per. Hans kone og søn var blevet bortført. Per huskede ikke, at en rig gårdmand fra et par sogne væk, engang havde været forbi hans gård i andet ærinde.


Og slet ikke vidste han, at denne gårdmand havde set hans smukke kone. Havde begæret hende voldsomt. Havde kæmpet imod, men til sidst havde begæret vundet. ”Jeg er rig, hun er fattig. Hvordan skulle hun kunne sige nej til mig? Jeg henter hende simpelthen.”


Og det gjorde han så. Betalte et par folk for at kidnappe hende. Hun og sønnen var ude at samle svampe, da de blev overmandet og slæbt op i den vogn, som de andre var kommet i. Og kort efter var de alle væk.


Per ventede forgæves på, at hans kone og dreng skulle dukke op fra svampeturen. Til sidst gik han ud for at lede efter dem. Han fandt dem aldrig. Han var dog tilstrækkelig kæk til at gå til herredsfogeden og forklare sagen. Men han blev afvist. ”Hun er rendt væk, Per. Hun ville ikke mere bo alene med dig ude i skoven … ”


Hos den rige gårdmand blev der først en vældig ballade med dennes kone. ”Hvad har du?”hvæsede hun til ham. ”Hentet os en ny hjælpekone? Det har vi overhovedet ikke brug for! Vi har de folk, som vi skal have! Tror du ikke, jeg kan se, hvor smuk hun er? Og så har hun en dreng med på slæb!”


”Ti, kvinde,” sagde gårdmanden. Han lod sig ikke anfægte af konens raseri. ”Jeg er herre her i huset. Hvis du ikke tier, kommer vi i folkemunde i hele herredet … Er det det, du vil?“


Konen tav og tænkte sig om. Men ved sig selv tænkte hun: Det skal du få betalt, din gamle buk.


Pers kone fik ikke noget lykkeligt liv på gårdmandens gård. Fra hans kone måtte hun tåle ydmygelser og tilsidesættelser. Gårdmandskonen håbede på, at den unge kone ville løbe væk. Men gårdmanden havde forudset dette. Han sagde til hende: ”Løber du væk, finder jeg dig, om du så går til verdens ende. Og jeg har din dreng.” Det eneste, som holdt hende oppe, var hendes dreng. Gårdmanden sagde hende rent ud: ”Er du sød ved mig, så vil det gå din dreng godt.”


Sådan gik årene. Da drengen blev større, kom han i tømrerlære. Det gik ham godt. Hans mor havde fortalt ham, at han havde en anden far, og at han hed Per. Mange år efter drog drengen ud for at finde sin far. Og han fandt virkelig stedet. Men i mellemtiden var Per død.


Det vidste han ikke selv. Han var gledet uheldigt på en stor sten nede ved søen. Havde slået hovedet og var gledet videre ned i vandet, hvor han var blevet liggende med hovedet under vand. Var først blevet fundet mange dage senere.


Nogen tid efter rejste Per sig ved den sten, som han var faldet ved. Han følte sig lidt mærkeligt tilpas, men det tilskrev han, at han havde slået hovedet. Langsomt gik han bort fra søen og op mod huset. Sin døde krop, som lå i vandkanten, registrerede han ikke.


I huset opdagede han, at han ikke kunne gøre de ting, som han plejede. Alting var meget mærkeligt. Han opdagede, at han ikke følte sult mere og ikke havde det hverken for koldt eller for varmt. Og der var sket en anden forandring med ham. Han interesserede sig ikke længere for at passe gården. Han tænkte kun på, om hans kone og søn kom tilbage. Han gik op til skellet, der, hvor grusvejen stødte op til den større vej, som gik igennem skoven et langt stykke, indtil den igen stødte til hovedvejen. Der stod han og spejdede. Af og til gik han tilbage til stenen, hvor han var faldet, vidste ikke hvorfor, og der forsvandt han for menneskelige øjne. Til han igen kom frem, altid ved stenen, gik langs grusvejen op til skellet ved vejen og ventede der. Sådan blev hans nye rutine. Nisserne så ham og enkelte svampeplukkere. De kunne derefter godt nære sig for at plukke på den jord, som hørte til Pers Gård.


Tiden gik, og gården forfaldt. En dag kom Pers søn så virkelig. På det tidspunkt var hans mor død. Han gik ned ad grusvejen og så sig om med store øjne. Her boede altså hans far. Eller, rettere, havde boet. Det så fattigt og fuldstændigt forfaldent ud. Sønnen gik rundt og beså det hele. Det stod ham snart klart, at her havde der ikke boet nogen i årevis. Hvad han ikke vidste, var, at ved siden af ham gik hans far, lykkelig ud over alle grænser.


”Så kom du, min dreng. Min egen Peder. Nu skal du overtage gården … ”


Stor var Pers skuffelse, da sønnen tog afsted igen. Denne var henne hos herredsfogden for at få oplyst, om han kunne sætte gården til salg. Men der havde han store problemer med at bevise, hvem han var. Det endte med, at han måtte opgive sit krav. Herredet ejede jorden.


”Men den er intet værd,” sagde fogden. ”Der er ikke noget at begræde. Desuden spøger det derude, så ingen vil nogensinde købe den jord.”


Med den besked måtte sønnen så lade sig nøje og drog derfra. Hvordan det siden gik ham, melder historien intet om. Men det må formodes, at han fortsatte sit tømrerarbejde, giftede sig, fik børn og havde et nogenlunde liv.


*


Årene gik. Ude ved søen gik Per stadig og ventede på, at sønnen skulle komme tilbage igen.


Han skulle jo overtage gården. At den nu nærmest var en ruin, bemærkede han ikke. Nissefar sagde til børnene: ”Tag jer ikke af ham. Han gør ikke noget. Han går kun frem og tilbage.”


Men der tog nissefar en lille bitte smule fejl. For når der kom nogen, som muligvis kunne tænke sig at købe grunden, sørgede Per for, at de altid kom galt afsted derude. Der var uheld ved det sted, hed det sig i folkemunde. Hvordan Per bar sig ad med det, måtte guderne vide.


Men når potentielle købere var derude, så punkterede de, blev stukket af hvepse, faldt i et mudderhul, trådte forkert og forstuvede foden, fordi der var et jordhul, lige der, hvor de ville træde … I den gamle ruin faldt der uventet sten ned, lige der, hvor folk stod. Det kunne de ikke rigtig lide. Spøgelser troede ingen på, men de havde ikke rigtig lyst til at købe, selv om stedet var overordentligt naturskønt.


Til sidst fik kommunen fjernet ruinen. Det skete uden de store uheld, mærkværdigvis. Per stod og så på det. Han fornemmede, at nedrivningsholdet ikke var købere, så dem var han ligeglad med.


Bagefter satsede et entreprenørfirma på at bygge et sommerhus med salg for øje. Bygningsarbejdet gik også fint, uden uheld, igen fordi Per fornemmede, at bygningsarbejderne ikke var købere.


Dette gav ejendomsmægler Blomquist mod på at tage huset til salg.


Nu sukkede han.”Det hus bliver vi aldrig af med. Jeg har ellers nægtet at tro det, men efterhånden må jeg vel give mig. Der ER uheld derude. Ingen vil bo der.”


*


På den store landevej kom denne dag de første danske sommerhuskiggere kørende. Det var et ungt par med mindreårige børn. De havde forelsket sig i Sverige, i de store susende ozonduftende fyrreskove, i det frie land, i de svenske sommerhuse, i den lyse lette svenske sommer. Priserne på husene passede dem godt. I Danmark var de dyrere. Dette unge par, Peter og Bjarma, havde kigget på sommerhuse på nettet i lang tid. Fundet forskellige, som de kunne tænke sig at se. Især dette her, som var hjerteligt billigt, men godt bygget og lå utroligt skønt. Peter havde et eller andet sted nogle svenske forfædre og vist også nulevende familie, som han endnu ikke havde opsøgt. Det ville han måske en dag. En tilbøjelighed til det svenske havde han altid haft. Sin kone Bjarma, som af en eller anden grund havde fået et gammelt vikingenavn, havde han også fået gjort begejstret for ideen. ”Her kan vi lade ungerne rende rundt og tumle sig,” sagde han. – ”Og der er ikke langt for os at køre … vi kan tage herop hver weekend, hvis vi vil. Og holde jul, for den sags skyld. Huset er godt isoleret, og der er gode toilet- og badeforhold. Og soveværelser nok.”


Bjarma nikkede. ”Ja, og husk, at du har sagt, at jeg må indrette … ”


”Det må du! Jeg er sikker på, at du får gjort det godt. Du har virkelig flair for det. Og jeg er så glad for, at du også kan lide den svenske stil, ligesom jeg.”


”Ja, jeg elsker den svenske sommerhusstil … ”


De tre børn på bagsædet hyggede sig med spil, ind i mellem at de hele tiden spurgte: ”Er vi der ikke snart?” Bjarma bevægede sig tungt i sædet. Hun var gravid med nummer fire. Den sidste, mente parret.


”Vi er der lige straks, og så spiser vi frokost der,” sagde Peter.


Og snart efter var de der virkelig.


”Her er grusvejen. Står der ikke ’Pers Hus’ på det der skilt?”


”Jo,” sagde Bjarma. ”Hvor er det spændende!”


Per selv så bilen dreje ned ad grusvejen. Til sin store glæde så han, at det var den længe ventede søn, der sad ved rattet.


Der var han jo! Så havde han alligevel fundet tilbage … Oh, hvilken lykke!


Familien kørte op foran sommerhuset.


”Ja, sådan ser det altså ud,” sagde Peter. ”Nu kan vi bese det i ro og mag. Ejendomsmægleren kan vi besøge bagefter, hvis vi bliver interesserede.”


Børnene væltede ud af bilen og begyndte at styrte rundt på blomsterengen foran huset.


”Hvor er her smukt,” sagde Bjarma. ”Her kan vi lave en bålplads … ”


”Ja, og der er en terrasse foran huset. Der kan vores grill stå … ” sagde Peter. Han havde svært ved at skjule sin begejstring.


Per svævede fra den ene til den anden. Så det var altså hans søns kone. Så det var altså hans søns børn. Og én til kom der, kunne han se.


Den danske Peter anede ikke, at han var som snydt ud af næsen på sin forfar, den unge tømrer. Mange år var gået, siden denne havde været herude på besøg. Men for Per, i hans limbo uden tid, var hans søn nu vendt tilbage.


Nissefar så fra et træ bekymret på familien med de tre børn. ”Jeg kan ikke lide, hvis der sker børnene noget,”sagde han. ”Per har været så ondskabsfuld over for de sidste, som har været her … ”


Nissemor, som sad på en anden gren og gyngede, sagde: ”Det er jo ikke dit problem. Per VIL ikke have, at nogen skal komme her og bo … ”


Bjarma stod og tog i døren. ”Det er selvfølgelig for meget at håbe på, at døren ikke skulle være låst … ”


Pludselig gik døren op. Per havde rørt ved den.


”Nu har jeg aldrig,” sagde nissefar. ”Han hjælper dem ind i huset … ”


”Bare det ikke er en fælde,” sagde nissemor bekymret.


”Nu ER den faktisk åben,” sagde Bjarma forundret. ”Så kan vi da lige så godt gå ind og se os lidt omkring … ”


”Ja, det er skønt med lidt held,” sagde Peter.


De gik ind i huset, børnene med. Alting passede dem godt. Det var et dejligt hus. I køkkenet var der en god spiseplads. ”Her kan vi være allesammen,” sagde Peter.


”Ja, det kan I, min dreng,” mumlede Per uhørligt ved siden af ham.


Det ene barn, en dreng på fem år, var løbet ud af huset igen, uden at forældrene havde opdaget det. Det gjorde de nu hurtigt, opdagede det altså, for de var vant til altid at være på vagt og have et øje på, hvor børnene befandt sig, og på hvad de lavede.


”Hvor er Magnus?” spurgte de i munden på hinanden. Ud af huset i en fart. Der mødte de drengen, som var på vej hen til dem.


”Jeg må ikke gå ned til søen for manden,” sagde han.


”Hvad for en mand?” spurgte Peter.


”Det ved jeg ikke. Han sagde ikke noget. Han havde noget mærkeligt brunt tøj på.”


”Det er måske naboen,” sagde Bjarma. ”Men du MÅ heller ikke gå alene ned til søen.Vi ved ikke endnu, hvor dyb den er, eller hvordan. Vi skal undersøge alting først. Du skal være glad for, at manden stoppede dig.”


Det vidste Magnus ikke rigtigt, om han var glad for, men han fandt sig i omstændighederne.


Den store pige fløj rundt på blomsterengen og lavede vejrmøller. Den helt lille dreng havde plukket en håndfuld blå blomster. Mest blomsterhoveder, hvis sandheden skal frem.


Peter fik en ide. ”Vi kunne spise vores mad på terrassen og nyde udsigten imens,” sagde han.


”God ide,” sagde Bjarma.


Snart efter sad de på terrassen. Den havde en kant, hvor de kunne sidde og dingle med benene udover. Det var overordentlig hyggeligt. Der var sandwiches til alle og saftevand, kaffe og te.


Oppe i træet sagde nissemor: ”Der er ikke sket nogen ulykker endnu … ”


”Mærkeligt,” sagde nissefar. ”Men det er jo kun godt. Man bliver helt nervøs efterhånden, når der kommer nogen … ”


Et af nissebørnene var kommet til. ”Se,” sagde han. ”Per står og stryger den mindste dreng over håret … ”


”Åh, nej,” gispede nissemor. ”Bare han nu ikke gør ham noget … ”


Men det gjorde Per ikke. Hans hjerte svulmede af lykke. Dette var et af hans børnebørn. Igen og igen strøg han den lille over hovedet. Denne mærkede det som en svag vind og spiste roligt videre.


Hos Blomquist stod der uventet en anden dansk familie, som gerne ville se Pers Hus. Blomquist forklarede dem vejen derud, og de drog afsted. ”Dem ser vi aldrig mer … ” sagde han til fru Linne.


Og det fik han ret i. Der, hvor de skulle dreje fra i skoven, hvor der skulle være en grusvej ned til Pers Hus, var der ikke nogen grusvej. Der var kun en skrænt med fyrretræer, som der havde været hele vejen oppe fra den store vej. Per havde mærket deres ankomst og stillet sig for, så de ikke kunne se den vej, som godt nok var der. De kørte videre, langt forbi, kom tilbage igen, fandt igen ikke nogen grusvej ind til den side, hvor Pers Hus skulle ligge, og opgav så og kørte derfra.


I Pers Hus havde Peters familie spist færdigt og beset huset udvendigt og indvendigt. ”Det er godt nok et dejligt hus,” sagde Bjarma. ”Jeg kan ikke forstå, at det er så billigt. Allerede nu elsker jeg det porcelæn, der er i køkkenet. Og husets røde farve.”


”Men vi ville jo også se på andre huse,” sagde hendes mand. ”Er du blevet så forelsket i dette her hus, at vi bare skal slå til?”


”Måske kommer der nogle andre og snupper det for næsen af os,” sagde hans kone. ”Jeg tror ikke, at vi finder så dejligt et hus til den pris noget andet sted.”


”Måske har du ret,” sagde Peter. ”Men et eller andet sted er det mig imod, bare at tage afsted og tage det første det bedste. Uden at se på andre.”


”Men vi HAR jo set på andre. På nettet.”


”Jaeh. Det har vi jo.”


Per gik hen til sin søn og lagde sin kind til hans. ”Slå nu til,” hviskede han. ”Jeg og stedet her har ventet så længe på dig … ”


Peter stod som ramt af lynet. ”Der var nogen, som talte til mig. Han sagde: Jeg har ventet så længe på dig … ”


”Du tror da ikke på spøgelser!” Bjarma smilede usikkert.


”Det her skal blive vores hus,” sagde Peter nu. ”Vi tager simpelthen hen til ejendomsmægleren og køber det. Lige nu.”


”Godt, min dreng,” hviskede Per lykkeligt i Peters øre.


”Nu var den der igen!” Peder nærmest hoppede af overraskelse. ”En stemme!”


”Hvad sagde den?”


”Den sagde: Godt, min dreng.”


Bjarma kiggede forundret på sin mand. ”Æh,” sagde hun. ”Hvis det er et spøgelse, så er det da et venligt et … ”


Peter sagde: ”Nu kommer jeg til at tænke på den mand i mærkeligt brunt tøj, som stoppede Magnus, da han ville gå alene ned til søen. En eller anden her vil gerne have, at vi køber dette her hus. En eller anden her kan godt lide os og vil ikke have, at der sker vores børn noget … ”


”Nu har jeg set det med,” sagde nissemor. ”Per snakker med dem. Jeg tror, at han godt kan lide dem … ”


”Det tror jeg også,” sagde nissefar eftertænksomt. ”Så får vi nye naboer … ”


Og det gjorde de. Et par timer senere var huskøbet skrevet under. Peter med familie nåede netop hen til Blomquist, da denne var ved at tænke på at lukke biksen for i dag. Den anden familie havde, som forventet, ikke vist sig igen. Desto større var overraskelsen, da der pludselig stod en anden dansk familie, som faktisk ville købe huset.


Blomquist, som ellers ikke var mundlam, turde næsten ikke sige noget af angst for, at handlen skulle gå i vasken.


”Og I har været derude og se det? Også inde? Var døren ikke låst? Det kan jeg ikke forstå. Det burde den have været. Men i hvert fald … Og I har siddet på terrassen og spist lunch? Øh, og alting var i orden?”


” Kunne ikke være bedre,” sagde Peter. ”Det hus er som skabt for os. Det var, lige som om det havde ventet på os.”


”Ventet på jer … ” Nu turde Blomquist ikke sige noget mere. Fru Linne havde fået meget travlt med at rydde op i sin kontorskuffe.


”Ja,” sagde Bjarma hjerteligt og smilede. ”Visse huse har personlighed, ikke sandt? Måske venter man ikke, at et så nyt hus som dette skal have en personlighed som et gammelt hus, men det er den følelse, vi får derude. At huset gerne vil have os.”


Fru Linne fik pludselig en grim hoste.


”Jamen så … lad os gå til håndgribeligheder,” sagde Blomquist i et svagt forsøg på at være morsom. ”Hvis det er jer, som huset vil have … ”


Peter og hans familie kom til at elske det hus. Bjarma indrettede. Børnene legede. Den sidstankomne stolprede rundt på terrassen og faldt aldrig ned af den i den tid, der gik, indtil Peter havde fået tømret et gelænder rundt om den.


De holdt jul deroppe. Peter sagde: ”Vi kan gøre ligesom svenskerne og lægge grangrene foran dørene. Det er meget svensk.”


Det så nissemor. ”Man skulle tro, at de var svenskere,” sagde hun. ”De lægger også gran foran dørene.”


”De er i hvert fald gode mennesker,” sagde nissefar. ”Det kan man mærke.”


Per svævede rundt, altid og overalt. Holdt hånden over så det ene barn, passede på, at det andet ikke faldt, og hviskede i Peters øre familiens gamle historie. Denne havde nu vænnet sig til stemmen og forstået, at det måtte være en eller anden ane, som ville ham det godt. Og noget af historien fik han fat på.


De fejrede jul deroppe i de store fyrreskove, de selv, Per og nisserne. Pers søn var kommet hjem.

